Tlačová správa

V Bratislave	Na okamžité uverejnenie	Vybavuje:	Telefónne číslo:	
		Josef Zbranek	0911 328 921	

Deň nevidiacich s nošou plnou svetla
18. ročník Dní Mateja Hrebendu

Na počesť Valentina Haüya, francúzskeho priekopníka systematického vzdelávania nevidiacich, ktorý v roku 1784 založil v Paríži prvú školu pre nevidiacich, kde neskôr získal vzdelanie aj Louis Braille, si každoročne 13. novembra pripomíname Medzinárodný deň nevidiacich. Pri tejto príležitosti organizuje každé 2 roky Únia nevidiacich a slabozrakých Slovenska (ÚNSS) celoslovenskú prehliadku recitátorov a literárnych tvorcov so zrakovým postihnutím Dni Mateja Hrebendu. 

Podujatie nesie názov po nevidiacom hymnológovi, distribútorovi kalendárov a kníh, autorovi príležitostných veršov a milovníkovi literatúry, žijúcom v 19. storočí, ktorého 220. výročie narodenia si tento rok pripomíname. Matej Hrebenda sa narodil ako slabozraký, no už v pätnástich rokoch nedokázal sám čítať. Na svojich púťach s remennou kapsou plnou kníh chodil krajinou najskôr sám, neskôr s pomocou mendíkov. Po celý život podporoval vzdelanie a literatúru, všetky svoje prostriedky venoval lýceám, školám a Matici slovenskej. Jeho potulky „s nošou plnou svetla“ vzbudzovali obdiv u viacerých významných osobností. Jeho súčasník Karol Kuzmány o ňom napísal: „Nemôže slepý slepého viesť, tento slepý však mnohým vidiacim mohol by byť vodcom.“
 
V dňoch 11. – 13. novembra 2016 sa v Levoči uskutoční už 18. ročník Dní Mateja Hrebendu. Cieľom tohto sviatku umeleckého slova nevidiacich a slabozrakých je povzbudiť ľudí so zrakovým postihnutím, ktorí majú vzťah k literárnej tvorbe a prednesu, je to priestor vyjadriť svoje myšlienky, pocity prostredníctvom vlastnej tvorby, ale aj naplniť sa umeleckým prednesom či už jednotlivcov alebo v predstavení hlasového divadla. Súťažná prehliadka sa zároveň usiluje ukázať, že ani zrakovo postihnutým nechýba kreativita a môžu sa uplatniť aj ako spisovatelia alebo redaktori.
V tomto ročníku sa do autorskej súťaže prihlásilo niekoľko zrakovo postihnutých, pričom nejeden pokúša svoje šťastie vo viacerých kategóriách. V kategórii Poézia zabojujú 3, v Próze 7 a svoje aforizmy a epigramy prihlásil jeden účastník. Vypočujeme si troch detských a sedem dospelých recitátorov poézie, 4 detských a päť dospelých interpretov prózy a budeme mať možnosť pokochať sa na vystúpení dvoch hlasových divadiel. 

Súčasťou umeleckej prehliadky budú tvorivé dielne, seminár k autorskej tvorbe, čaká nás stretnutie s Qardom – spoločenskou stolovou hrou pre nevidiacich či návšteva Izby Mateja Hrebendu v Slovenskej knižnici pre nevidiacich v Levoči.

Počas slávnostného galavečera Dní Mateja Hrebendu, ktorý sa uskutoční v sobotu 12. novembra o 19:00 v Mestskom divadle v Levoči, vystúpia najúspešnejší účastníci prehliadky a kabaret Pánska jazda. Všetci ste srdečne pozvaní. Vstup je voľný. 

Výsledky súťaže Dni Mateja Hrebendu budú zverejnené na web stránke www.unss.sk.

Únia nevidiacich a slabozrakých Slovenska je občianske združenie, ktorého členmi sú nevidiaci a slabozrakí ľudia, ich priaznivci, priatelia a rodičia. V súčasnosti má takmer 4 200 členov združených v 65 základných organizáciách. Svoje služby, poradenstvo a aktivity poskytuje ľuďom so zrakovým postihnutím v každom kraji Slovenska bezplatne. Únia nevidiacich a slabozrakých Slovenska vznikla v roku 1990. 

Kontakt:
Josef Zbranek, podpredseda ÚNSS, koordinátor DMH
Tel.: 0911 328 921
e-mail: duha@unss.sk
www.unss.sk